Ջորջ Իսթհեմ

**Ջորջ Էդվարդ Իսթհեմ** (, ), անգլիացի ֆուտբոլիստ, Անգլիայի հավաքականի կազմում ընդգրկվել է 1966 թվականի աշխարհի առաջնությանը, որը մրցաշարի ավարտին դարձել է աշխարհի չեմպիոն։ Թեև նա ընդգրկվել է ազգային հավաքականի կազմում 1966 թվականի աշխարհի առաջնությանը, սակայն ոչ մի հանդիպում չի անցկացրել մրցաշարի ընթացքում։

## Կարիերա
Իսթհեմը ծնվել է ֆուտբոլիստի ընտանիքում։ Նրա հայրը՝ Ջորջ Ռիչարդ Իսթհեմը, խաղացել է անգլիական «Բոլթոն Ուոնդերերս», «Բրենտֆորդ», «Բլեքփուլ» ակումբներում, ինչպես նաև Անգլիայի ազգային հավաքականում։ Նրա հորեղբայրը՝ Հարի Իսթհեմը,  խաղացել է «Լիվերպուլում», «Տրանմեր Ռովերսում» և «Ակրինգտոն Սթենլիում»։
### Ակումբային
Էդվարդ Իսթհեմն իր կարիերան սկսել է հյուսիսիռլանդական «Արդս» ակումբում, որտեղ այդ ժամանակ նրա հայրն աշխատել է որպես մարզիչ։

## «Նյուքասլ Յունայթեդ»
1956 թվականին Իսթհեմը պայմանագիր է ստորագրել «Նյուքասլ Յունայթեդի» հետ։ Իր նոր ակումբի կազմում նա առաջին անգամ խաղադաշտ է դուրս եկել 1956 թվականի հոկտեմբերի 6-ին՝ «Լուտոն Թաունի» դեմ խաղում, որն ավարտվել է 2-2 հաշվով։ Չորս մրցաշրջանի ընթացքում Իսթհեմը մասնակցել է 124 խաղի և խփել 29 գոլ։

### «Արսենալ»
Իսթհեմն իր նորամուտը նշել է «Արսենալի» կազմում 1960 թվականի դեկտեմբերի 10-ին՝ «Բոլթոն Ուոնդերերսի» դեմ խաղում, որում նա երկու գոլի հեղինակ է դարձել։ Այդ խաղում «Արսենալը» հաղթել է 5-1 հաշվով։ Նույն մրցաշրջանում նա «Սենթ Ջեյմս Պարկ» մարզադաշտում իր նախկին թիմի՝ «Նյուքասլ Յունայթեդի» դեմ խաղում խփել է հավասարեցնող գնդակ, ինչից հետո արժանանացել է «Հուդա» մականվանը և հանդիպման ժամանակ բախվել երկրպագուների դժգոհությանը։

1963-1966 թվականներին Իսթհեմը  եղել է թիմի ավագ։ 

1966 թվականի ձախողված մրցաշրջանից հետո, որտեղ «Արսենալը» զբաղեցրել 14-րդ տեղը, գլխավոր մարզիչ Բիլի Ռայթը հրաժարական է տվել, իսկ 30֊ամյա Իսթհեմը տեղափոխվել է «Սթոք Սիթի» ակումբ։ «Արսենալի» կազմում Իսթհեմը մասնակցել է 223 խաղի և խփել 41 գնդակ։։

## Սթոք Սիթի
1966-1967 մրցաշրջանի սկզբում Իսթհեմին 35․000 ֆունտով ձեռք է բերել «Սթոք Սիթի» ակումբը, որի կազմում նա հաղթել է Ֆուտբոլային լիգայի գավաթը 1971-1972 թվականների մրցաշրջանում, որի եզրափակչում նա խփել հաղթական գոլ Չելսիի դեմ՝ հաշիվը դարձնելով 2-1։

Իսթհեմն ակումբի կազմում մասնակցել է 194 հանդիպման, որոնցից տասը փոխարինման է դուրս եկել և դարձել 4 գոլի հեղինակ։ 1974 թվականին ֆուտբոլիստն ավարտել է կարիերան։

Ֆուտբոլին մատուցած ծառայությունների համար Իսթհեմը պարգևատրվել է Բրիտանական կայսրության շքանշանով։

## Ազգային հավաքականում
Իսթհեմը Անգլիայի հավաքականում խաղացել է 1963-1966 թվականներին։ Նա իր նորամուտը նշել է 1963 թվականի մայիսի 8-ին՝ Բրազիլիայի դեմ խաղում։ Հավաքականում վերջին խաղը տեղի է ունեցել 1966 թվականի հուլիսի 3-ին Կոպենհագենում Դանիայի հավաքականի դեմ ընկերական խաղում 1966 թվականի աշխարհի առաջնության նախօրեին։ Իսթհեմը 1966 թվականին ընդգրկվել է աշխարհի առաջնությանը,  բայց ոչ մի հանդիպում չի չխաղացել։

Այն ժամանակվա կանոնների համաձայն ոսկե մեդալներ շնորհվում էին միայն եզրափակիչ հանդիպման մասնակիցներին։ 2009 թվականին ՖԻՖԱ-ն որոշել է, որ այն ֆուտբոլիստները, որոնք ընդգրկված են եղել աշխարհի առաջնության հայտացուցակում, բայց չեն մասնակցել եզրափակիչ հանդիպմանը, ամեն դեպքում պետք է ոսկե մեդալներ շնորհվեն։ Այս որոշումից հետո Անգլիայի ֆուտբոլային միությունը մեդալներ է շնորհել աշխարհի գավաթի ողջ մնացած բոլոր մասնակիցներին: Նրանց թվում է եղել Ջորջ Իսթհեմը։

## Մարզչական
Իսթհեմը հետագայում զբաղվել է մարզչական գործունեությամբ․ նա դարձել է «Սթոք Սիթիի» մարզչի օգնականը, որի հրաժարականից հետո 1977 թվականին փոխարինել է նրան։ Նոր մարզչի առաջին մրցաշրջանը չափազանց անհաջող է ստացվել, քանի որ Իսթհեմի գլխավորությամբ թիմը չի կարողացել ամրապնդվել Անգլիայի ֆուտբոլային լիգայի բարձրագույն դիվիզիոնում և 1976-77 մրցաշրջանի արդյունքներով դուրս է եկել երկրորդ դիվիզիոն։

1978 թվականին նա արտագաղթել է Հարավային Աֆրիկա, որտեղ զբաղվել է սպորտային հագուստի բիզնեսով։ Նա նաև ֆուտբոլ է պարապել տեղի սևամորթ երեխաներին։

Ջորջ Էդվարդ Իսթհեմը մահացել է 2024 թվականի դեկտեմբերի 20֊ին, 88 տարեկանում։

## Ձեռքբերումներ
## «Սթոք Սիթի»

* Ֆուտբոլային լիգայի գավաթակիր՝ 1971/72 թթ
### Հավաքականում
* Աշխարհի չեմպիոն: 1966 թ

## Ծանոթագրություններ

## Արտաքին հղումներ
*George Eastham

Կատեգորիա:Անգլիական ֆուտբոլի լիգայի խաղացողներ
Կատեգորիա:Անգլիայի հավաքականի ֆուտբոլիստներ
Կատեգորիա:Անգլիացի ֆուտբոլիստներ
Կատեգորիա:Արսենալի ֆուտբոլիստներ
Կատեգորիա:Նյուքասլ Յունայթեդի ֆուտբոլիստներ
Կատեգորիա:Սթոք Սիթիի ֆուտբոլիստներ
Կատեգորիա:Ֆուտբոլի աշխարհի չեմպիոններ
Կատեգորիա:Ֆուտբոլի կիսապաշտպաններ
Կատեգորիա:Ֆուտբոլի հարձակվողներ